Title: ระเบียบองค์การบริหารส่วนจังหวัดอุทัยธานี ว่าด้วยการรักษาความเป็นระเบียบเรียบร้อยและความปลอดภัยในการให้ประชาชนเข้าตรวจดูข้อมูลข่าวสาร พ.ศ. 2556

ระเบียบองค์การบริหารส่วนจังหวัดอุทัยธานี

ระเบียบองค์การบริหารส่วนจังหวัดอุทัยธานี
ว่าด้วยการรักษาความเป็นระเบียบเรียบร้อยและความปลอดภัย
ในการให้ประชาชนเข้าตรวจดูข้อมูลข่าวสาร
พ.ศ. ๒๕๕๖

อาศัยอำนาจตามความในมาตรา ๙ แห่งพระราชบัญญัติข้อมูลข่าวสารของราชการ
พ.ศ. ๒๕๔๐ และข้อ ๔ แห่งประกาศคณะกรรมการข้อมูลข่าวสารของราชการ ลงวันที่ ๒๔
กุมภาพันธ์ ๒๕๔๑ เรื่อง
หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดูองค์การบริหารส่วนจังหวัดอุทัยธานี
จึงวางระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบองค์การบริหารส่วนจังหวัดอุทัยธานี
ว่าด้วยการรักษาความเป็นระเบียบเรียบร้อยและความปลอดภัยในการให้ประชาชนเข้าตรวจดูข้อมูลข่าวสาร
พ.ศ. ๒๕๕๖

ข้อ ๒[๑]  ระเบียบนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ ๓  ให้ประชาชนเข้าตรวจดู ศึกษา ค้นคว้า
ข้อมูลข่าวสารของทางราชการได้ ณ ศูนย์ข้อมูลข่าวสารขององค์การบริหารส่วนจังหวัดอุทัยธานี
ซึ่งตั้งอยู่ ณ ห้องประชาสัมพันธ์ องค์การบริหารส่วนจังหวัดอุทัยธานี ถนนศรีอุทัย
ตำบลอุทัยใหม่ อำเภอเมืองอุทัยธานี จังหวัดอุทัยธานี หมายเลขโทรศัพท์ ๐๕๖  ๕๑๑๒๙๗ ในวันและเวลาราชการ

ข้อ ๔  ประชาชนผู้ขอเข้าตรวจดูข้อมูลข่าวสารต้องแต่งกายสุภาพหรือตามความนิยมของท้องถิ่น

ข้อ ๕  ห้ามนำอาวุธเข้าไปในศูนย์ข้อมูลข่าวสาร

ข้อ ๖  ห้ามนำอาหารหรือเครื่องดื่มมึนเมาเพื่อรับประทานหรือดื่มในศูนย์ข้อมูลข่าวสาร

ข้อ ๗  ห้ามนำสัตว์เลี้ยงเข้าไปในศูนย์ข้อมูลข่าวสาร

ข้อ ๘  การใช้สถานที่
ต้องเคารพสถานที่ ไม่ส่งเสียงดังจนรบกวนผู้อื่น
และต้องรักษาความเป็นระเบียบเรียบร้อย

ข้อ ๙  ประชาชนผู้ขอเข้าตรวจ
ศึกษา ค้นคว้า ต้องลงทะเบียนในสมุดทะเบียนที่ศูนย์ข้อมูลข่าวสารจัดไว้

ข้อ ๑๐  การตรวจ ค้นคว้า
ศึกษา ข้อมูลข่าวสารใดพึงใช้ความระมัดระวังและรักษาเยี่ยงวิญญูชน

ข้อ ๑๑  เมื่อตรวจค้นคว้า
ศึกษา เสร็จสิ้นแล้วให้นำไปคืนแก่เจ้าหน้าที่ประจำศูนย์ข้อมูลข่าวสาร

ข้อ ๑๒  ห้ามนำข้อมูลข่าวสารใดออกนอกศูนย์ข้อมูลข่าวสารเว้นแต่ได้รับอนุญาต

ข้อ ๑๓  ผู้ใดประมาทเลินเล่อหรือจงใจทำให้ข้อมูลข่าวสารใดชำรุด
เสียหาย สูญหายต้องรับผิดชอบชดใช้ค่าเสียหายหรืออาจถูกฟ้องร้องได้

ข้อ ๑๔  ผู้ใดไม่ปฏิบัติตามระเบียบนี้
ผู้รับผิดชอบดูแลศูนย์ข้อมูลข่าวสารสามารถแจ้งให้ผู้นั้นออกจากศูนย์ข้อมูลข่าวสารด้วยวิธีอันสมควร

ข้อ ๑๕  ให้นายกองค์การบริหารส่วนจังหวัดอุทัยธานี
รักษาการตามระเบียบนี้
และมีอำนาจออกประกาศหรือคำสั่งเพื่อประโยชน์ในการปฏิบัติตามระเบียบนี้
ในกรณีที่มีปัญหาหรืออุปสรรคในการปฏิบัติตามระเบียบนี้
ให้นายกองค์การบริหารส่วนจังหวัดอุทัยธานี มีอำนาจวินิจฉัยสั่งการตามที่เห็นสมควร

ประกาศ
ณ วันที่ ๒๘ มิถุนายน พ.ศ. ๒๕๕๖
เผด็จ  นุ้ยปรี
นายกองค์การบริหารส่วนจังหวัดอุทัยธานี

ปริยานุช/ผู้จัดทำ
๙ สิงหาคม ๒๕๕๖

โชติกานต์/ผู้ตรวจ
๙ สิงหาคม ๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๙๖ ง/หน้า ๑๔/๗ สิงหาคม ๒๕๕๖